10 Oktober 2019 00:01
Wat die NGK se besluit oor gays betref, is ek dankbaar die algemene sinode het die lig gesien. – Daniel Bredenkamp
NGK: Ek het gedink gay mense was nog altyd menswaardig. As kerk behoort hulle beter te weet as om nou met hulle menslike bevestiging te kom. Die feit dat alle mense na God se beeld geskape is, moes dit lank gelede al weggegee het. – C. du Plessis
Die NGK dryf al verder van Christus en Sy Woord weg. Word hy dalk nou die NG Klub? – Faniekanie
Ons eenheid en identiteit is net in Christus te vind. Dankie prof. Malan Nel. – Mike Heaney
Die NGK is soos die DA in die moeilikheid. Om alles vir almal te wees is nie altyd moontlik nie. Die Gaums het nou hul sin gekry en hulle moet nou pasop dat hulle nie andersdenkendes wat nie met hul saamstem, liefdeloos behandel nie. – Lily Roberts
Lees net die Bybel. God het self stede verwoes oor homoseksualisme. – Grey, Secunda
As ek kyk na die vieslike opmerkings deur sogenaamde dominees oor hul vroulike eweknieë, wil ek net sê: Sies! Wat gaan Jesus van julle sê? Julle moet die herders vir die gemeente wees? – Geskok
Die MRK se woordvoerder wat veroordelende uitsprake oor die Etzebeth-sage gelewer het, beskou homself seker as regter oor sake, veral vanaf die een kant. Uiters onprofessioneel. – Amelia, Pretoria
Vat so, adv. Buang Jones! – Adv, Pretoria
Hoekom kan Eskom nie ’n hofbevel kry wat verbruikers toelaat om hul kragrekeninge direk aan Eskom te betaal nie? – Johan, Letsitele
Zuma junior nou ’n slagoffer? Ja, van sy eie getuienis. – Shaun
Zuma jr. was die enigste eerlike getuie voor die Zondo-kommissie. Die ander wat na hom verwys het, het almal gelieg. – Dries, Meyerspark
Duduzane, moenie jouself oorskat deur jouself die “face of corruption” te noem nie, jou pa is. – Nic
Dudu Myeni sal nooit opdaag vir die SAL-saak nie. Dit Dudu te lekker by die brandpoel in Nskandla! – Snorkie
Respek vir jou ouers, onderwysers, medemens, ensovoorts moet reeds van kleins af aan kinders geleer word. Die feit dat daar nie meer lyfstraf in skole toegepas word nie, het niks met respek vir die onderwyser te doen nie. Buig die boompie terwyl hy nog jonk is.– Wilma, Witbank
Prof. Michael le Cordeur, gebruik jou sabbatsverlof en gaan hou skool in een van die probleemskole en sien wat gebeur. – Prof. Steyn, Pretoria
Ek het ’n baie hoë dunk van prof. Michael le Cordeur, maar sy stelling dat lyfstraf in die argief hoort, is heeltemal misplaas. Hoort Christelike Bybels dan ook in museums? – Deon Bekker
Verstommend hoe mense al hul kragte en energie gebruik om gelykheid te bekom. Geniet liewer jou kort lewe hier op aarde, wat vinnig verby is. Alle mense wat gelewe het, nou lewe en nog gaan lewe is gelyk wanneer jy sterf en dit is ewig. Ons is almal sandkorreltjies vir ’n baie klein rukkie. Maak die meeste van jou kort reis en geniet dit. – Bets, Roodepoort
Kinders wat moord pleeg op kinders. Waar het ons pragtige nasie sy siel verloor? By ons wetgewing of tuis? – Chrissie, Florida
Cobus Reinach en RG Snyman se vyfstervertoning in die Springbokke se wedstryd teen Kanada moet gemeet word aan Kanada se swak verdediging. Hulle moes nooit eens om die Wêreldbeker meegeding het nie. – Ben Wait
Bokke se beste nr. 9 is definitief Cobus Reinach. Sy “veldaf skoppe” is baie naby aan presies en sy lynskoppe van die grond af het vaart en is akkuraat. Sy X-faktor is sy spoed met bal in hand, asook sy vinnige reaksies om skoon te maak tussen die losskrums. Herschel Jantjies het die X-faktor as impakspeler. – Reinhardt van Niekerk, Pta
Faf de Klerk is 200% beter as Cobus Reinach! Ha ha ha Rassie skrik, al is dit net wakker! – Louis, Pretoria
Ek stem 100% saam met Bakkies. Siya hoort nie in die span nie en moes nie saamgegaan het nie. Francois Louw is die beter opsie op nr. 6. Willie se spelpeil is nie waffers nie, en Kolbe is die antwoord op heelagter. Herschel moet nou die nr. 1-skrumskakel wees, met Reinach nr. 2. Faf skop te veel balbesit weg. Só sal ons ’n beter kans staan om die Wêreldbeker te wen. Sterkte, Bokke. – Tommy, Florauna
Die Ierse toetsskeidsregter Owen Doyle praat strooi. Die Franse skeidsregter Romain Poite het in een Wêreldbekerwedstryd twee strafskoppe toegeken vir ’n skewe ingooi by ’n skrum. Toe het daar nie ’n Jaco Peyper-storm om sy kop losgebars nie. – JoeD
Schalk Brits is die mees beleefde speler van die Wêreldbeker-toernooi. Selfs baljoggies word ordentlik bedank. – Amanda Basson
Meer oor: My Stem | Sms